CELEX: E2012J0002
Language: mt
Date: 2012-12-11 00:00:00
Title: Sentenza tal-Qorti tal- 11 ta’ Diċembru 2012 fil-Każ E-2/12 – HOB-vín ehf. v The State Alcohol and Tobacco Company of Iceland (ÁTVR) (Il-Moviment liberu tal-merkanzija – Id-Direttiva 2000/13/KE – Il-Kopertura tal-prodott – It-tikkettar tal-oġġetti tal-ikel – It-tikkettar li jiżgwida – Nuqqas ta’ notifika ta’ miżura nazzjonali lill-ESA – Ġustifikazzjoni – Responsabbiltà tal-Istat)

25.4.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 118/33
            
         SENTENZA TAL-QORTI
   tal-11 ta’ Diċembru 2012
   fil-Każ E-2/12
   HOB-vín ehf. v The State Alcohol and Tobacco Company of Iceland (ÁTVR)
   (Il-Moviment liberu tal-merkanzija – Id-Direttiva 2000/13/KE – Il-Kopertura tal-prodott – It-tikkettar tal-oġġetti tal-ikel – It-tikkettar li jiżgwida – Nuqqas ta’ notifika ta’ miżura nazzjonali lill-ESA – Ġustifikazzjoni – Responsabbiltà tal-Istat)
   2013/C 118/09
   Fil-Każ E-2/12 HOB-vín ehf. v il-Kumpanija Statali tal-Alkoħol u t-Tabakk tal-Islanda (ÁTVR) – TALBA lill-Qorti taħt l-Artikolu 34 tal-Ftehim bejn l-Istati tal-EFTA dwar it-twaqqif ta’ Awtorità tas-Sorveljanza u Qorti tal-Ġustizzja minn Héraðsdómur Reykjavíkur (Qorti Distrettwali ta' Reykjavík) dwar il-kompatibiltà mal-Ftehim taż-ŻEE tar-regoli nazzjonali li taħthom monopolju tal-Istat fuq il-bejgħ bl-imnut tal-alkoħol jista' jirrifjuta, taħt ċerti kondizzjonijiet, li jaċċetta għall-bejgħ xarbiet alkoħoliċi li huma prodotti legalment u kkumerċjalizzati fi Stat ieħor taż-ŻEE, il-Qorti, magħmula minn Carl Baudenbacher, President, Per Christiansen (Imħallef-Rapporteur) u Páll Hreinsson, Imħallfin, tat sentenza fil-11 ta’ Diċembru 2012, li l-parti operattiva tagħha hija kif ġej:
   
               (1)
            
            
               L-Artikolu 18 tad-Direttiva 2000/13/KE tal-Parlament Ewropew u tal-Kunsill tal-20 ta’ Marzu 2000 dwar l-approssimazzjoni tal-liġijiet tal-Istati Membri marbuta mat-tikkettar, il-preżentazzjoni u r-reklamar ta’ oġġetti tal-ikel jipprekludi regola bħall-Artikolu 5.10 tar-regoli dwar is-selezzjoni tal-prodott, li permezz tiegħu ÁTVR jiċħad il-bejgħ ta’ xorb alkoħoliku li huma prodotti legalment u kkummerċjalizzati fi Stat ieħor taż-ŻEE fuq il-bażi li t-tikkettar tal-prodotti fih informazzjoni mgħobbija jew mhux relatata.
               Ma huwa tal-ebda sinifikat jekk ir-regoli tal-għażla tal-prodott japplikawx b’mod ugwali għal prodotti domestiċi u barranin.
            
         
               (2)
            
            
               Regola nazzjonali bħall-Artikolu 8 tar-Regolament Islandiż Nru 828/2005 dwar il-produzzjoni kummerċjali, l-importazzjoni u l-bejgħ bl-ingrossa tal-alkoħol, li tistipula li trid tiġi ddikjarata fuq pakketti ta’ xorb li fihom aktar minn 1,2 % bil-volum ta’ alkoħol, minbarra l-indikazzjoni tal-qawwa alkoħolika attwali bil-volum, li l-kontenut tagħhom huwa alkoħoliku, ma tistax tiġi kkunsidrata bħala effettiva u ma tistax titħalla timponi piżijiet fuq individwi u operaturi ekonomiċi jekk din ġiet adottata mingħajr kunsiderazzjoni għall-proċedura stabbilita fl-Artikolu 19 tad-Direttiva 2000/13/KE.
            
         
               (3)
            
            
               Individwi u operaturi ekonomiċi li jkunu ntlaqtu mill-applikazzjoni inkorretta tad-Direttiva 2000/13/KE jistgħu joqogħdu fuq il-moviment ħieles ta’ merkanzija biex ikunu jistgħu jrendu lill-Istat responsabbli għall-ksur tal-liġi taż-ŻEE.
               Ħsara kkawżata minn miżura nazzjonali bħal dik deskritta fl-ewwel mistoqsija tinvolvi responsabbiltà tal-Istat jekk il-qorti nazzjonali ssib li l-applikazzjoni tal-leġiżlazzjoni nazzjonali jew tar-Regolament amministrattiv jikkostitwixxu ksur serju biżżejjed tal-liġi taż-ŻEE u li jkun hemm rabta kawżali diretta bejn il-ksur tal-obbligu li jistrieħ fuq l-istat u d-danni mġarrba mill-parti li ġarrbet id-dannu.
               Ksur tal-liġi taż-ŻEE ikun serju biżżejjed meta d-dannu jirriżulta minn miżura nazzjonali bħal dik deskritta fit-tieni kwistjoni jekk il-leġiżlazzjoni nazzjonali jew ir-Regolament amministrattiv ma jistax jitqies effettiv minħabba nuqqas ta’ notifika ta’ dan skont l-Artikolu 19 tad-Direttiva 2000/13/KE. Ksur bħal dan jinvolvi r-responsabbiltà tal-Istat jekk il-qorti nazzjonali ssib rabta kawżali diretta bejn il-ksur tal-obbligu li jistrieħ fuq l-istat u d-danni mġarrba mill-parti li ġarrbet id-dannu.